समलिंगी विवाह पर वह यह कहकर बच गए कि ‘निर्णय करने वाला मैं कौन होता हूंं?’ हिजड़ों को उन्होंने वेटिकन में आमंत्रित ही नहीं किया, वह उनसे गले भी मिले। तलाकशुदा और पुनर्विवाहित लोगों के लिए भी उन्होंने चर्च के द्वार खुले रखे। महिला पादरियों के सवाल पर उन्होंने एक कमेटी बनाई, जिसे महिला पादरियों के पक्ष में अगला कदम माना जा रहा है। वह पोप-तंत्र की वैधानिक राजशाही स्थिति से छुटकारा और वेटिकन की नौकरशाही में भी परिवर्तन लाना चाहते हैं। यह भी कट्टरपंथियों की नाराजगी का कारण है। इस समय पोप फ्रांसिस अपने आलोचकों द्वारा छेड़े गए अभियान का सामना कर रहे हैं, जिसे लंदन के संडे टाइम्स ने कैथोलिक चर्च के अंदर चल रहा ‘गृहयुद्ध’ कहा है। उनके खिलाफ पुस्तकें और लेख तो पहले ही लिखे जा चुके हैं, अब पाठकों के पत्र भी छप रहे हैं। उनके विरुद्ध छेड़ा गया यह अभियान आधुनिक समय में किसी पोप पर किया गया अभूतपूर्व हमला है। उनकी 80वीं वर्षगांठ पर इटली के फेतो कोतिदियानो में जो लेख छपा, उससे पता चलता है कि कैथोलिक धर्माचार्य की सत्ता के साथ ही उनके द्वारा अब तक किए गए कायार्ें के औचित्य पर भी उंगली उठाई गई है। इस पूरे प्रकरण ने पिछली सदी के छठे दशक में द्वितीय वेटिकन काउंसिल के बीच छिड़े ‘युद्ध’ की याद दिला दी है, जब चर्च में सुधार के प्रश्न पर भयंकर विवाद छिड़ा था। वहां गुटबाजी पहले भी होती रही है, पर पोप की भूमिका हमेशा ‘रेफरी’ की रहती थी। इस बार तो सीधे-सीधे पोप ही निशाने पर हैं।